Tlačová správa

V Bratislave	Na okamžité uverejnenie	Vybavuje:	Telefónne číslo:	
Dátum 8.10.2014		Stanislav Sokol	02/69 20 34 21	

Svetový deň zraku
9. október 2014

Hlavné motto Svetového dňa zraku: “Zastavme slepotu, ktorej sa dalo predísť!“

Svetové štatistiky odhaľujú smutnú skutočnosť o tom, že väčšina ľudí, ktorí skončia ako nevidiaci, nemuseli o zrak vôbec prísť. Až 80-im percentám ochorení, ktoré pripravia ľudí o zrak, je možné predísť vďaka prístupu k primeranej zdravotnej starostlivosti a vhodnej výžive. Chirurgickým zásahom je možné prinavrátiť zrak tým, ktorých postihol sivý zákal (katarakta).

V rozvojových krajinách je sivý zákal bežným ochorením u starších ľudí. Liečba tohto očného ochorenia je však často spoplatnená. Mnoho ľudí si jednoducho nemôže dovoliť zaplatiť za lekársky zákrok, a tak sú nútení žiť v slepote. Pritom z hľadiska nákladov je efektívnejšie problému predísť ako riešiť situáciu až po tom, čo človek stratí zrak. Daný stav len posilňuje kruh, v ktorom chudoba vedie k zdravotnému postihnutiu a zdravotné postihnutie prehlbuje chudobu.

Trachóm je infekčné ochorenie oka, ktoré ak sa nelieči, vedie k slepote. Je vysoko nákazlivý a rýchlo sa šíri. S vhodnými liekmi a dostatočnou hygienou je možné mu efektívne predchádzať a dokonca ho potlačiť v lokalitách, kde sa už vyskytuje. Nedostatočný prístup ku kvalitnej zdravotnej starostlivosti však stále spôsobuje šírenie tohto ochorenia v mnohých regiónoch Afriky, ba dokonca medzi domorodým austrálskym obyvateľstvom.

Svetová únia nevidiacich (WBU) vyzýva vlády k tomu, aby zabezpečili viac odborníkov v oblasti starostlivosti o zrak, ktorí dokážu diagnostikovať a liečiť rôzne druhy ochorení ešte pred tým, než u ľudí spôsobia stratu zraku. Prístup k zdravotnej starostlivosti je jedným z ľudských práv, ktoré je tiež zakotvené v Deklarácii OSN o právach ľudí so zdravotným postihnutím, a to v článku 25. Identifikovanie a eliminovanie sociálnych a ekonomických bariér, ktoré spôsobujú chudobu a zabraňujú ľuďom v prístupe k efektívnej liečbe, by viedlo k redukcii prípadov straty zraku, ktorým je možné predísť.

WBU je celosvetová organizácia reprezentujúca približne 285 miliónov ľudí so zrakovým postihnutím vo všetkých krajinách sveta. Členom WBU je aj Únia nevidiacich a slabozrakých Slovenska (ÚNSS). „V prostredí vyspelých krajín je jedným z najčastejších ochorení zraku vekom podmienená degenerácia makuly," hovorí predseda ÚNSS Branislav Mamojka. Toto ochorenie ohrozuje najmä ľudí vo vyššom veku. Včasným odhalením sa však strate zraku dá predísť. "V spolupráci s našimi partnermi pripravujeme aktivity zamerané na prevenciu tohto závažného ochorenia. Každoročne počas verejnej zbierky Biela pastelka poskytujeme bezplatné vyšetrenia očného pozadia a spolupracujeme s domovmi sociálnych služieb na vyhľadávaní seniorov, ktorí môžu mať toto ochorenie," dodáva predseda ÚNSS, ktorá je najväčšou organizáciou svojho druhu na Slovensku.

Únia nevidiacich a slabozrakých Slovenska je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má takmer 4 200 členov združených v 67 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. 
	
Kontakt:
Stanislav Sokol, PR manažér ÚNSS
Tel.: 02/69 20 34 21, 0911 469 653
e-mail: stanislav.sokol@unss.sk
www.unss.sk